section_heading: Fauna
paragraph_text: Područjem planine gnijezde se neke od rijetkih i ugroženih vrsta ptica. Orao zmijar, suri orao i vjetruša kliktavka strogo su zaštićeni prema Bernskoj konvenciji. Crnokrili kamenjar (primorska bjeloguza) gnijezdi se na predjelima višim od 1400 metara nadmorske visine, a obični kamenjar (sivkasta bjeloguza) obitava u visokim predjelima od 750 do 1350 metara nadmorske visine. Obje vrste su također strogo zaštićene. Najčešća ptica na planini je galica ćolica (žutokljuna galica), a za mnoge vrste se još ne zna jer nisu provedena sustavna ornitološka istraživanja.